Kalvių šv. Antano Paduviečio bažnyčia

Kalvių šv. Antano Paduviečio bažnyčia – bažnyčia, stovinti Kalvių kaime, pietrytiniame Kalvių ežero krante, prie kelio . Kultūros paveldo objektas Nr. 969.

 Istorija 

Bažnyčia Kalviuose pastatyta 1753 m. 1773 m. gyveno kunigas dominikonas, vėliau dvasininkai atvažiuodavo iš Jiezno. 1792 m. bažnyčia sudegė.

Tomo Vavžeckio ir jo žmonos Juzefos rūpesčiu 1800–1806 m. pastatyta dabartinė mūrinė bažnyčia. Po 1870 m. gaisro atstatyta, įrengti 3 altoriai. Kunigas Feliksas Žukas pamokslus sakė lietuviškai, tačiau jam mirus, 1890–1896 m. bažnyčioje lietuviškų pamaldų nebuvo. 1897 m. kunigas Ignotas Šopara, be lenkiškų, laikė ir lietuviškas pamaldas, kurios vėliau nebuvo panaikintos. 1912–1914 m. veikė Lietuvių katalikų blaivybės draugijos skyrius.

1936 m. bažnyčia atnaujinta, rekonstruotas žibintas. 1969–1976 m. Kalviuose klebonavo Zigmas Neciunskas, 1946–1956 m. politinis kalinys (suimtas Nedzingėje).

 Architektūra 

Bažnyčia klasicistinė, rotondos tipo, su kupolu ir cilindriniu žibintu. Prie rotondos prišlieta zakristija su prieangiu. Sienos be langų. Šalia stovi medinė varpinė.

Teigiama, kad ši bažnyčia yra viena iš kelių statinių, kuri pradėjo naują etapą Lietuvos architektūroje ir statybos technikoje – romantinį akmens mūro atgimimą. Sienos aptaisyti nedideliais apie 5 cm skersmens rausvos spalvos akmens skaldos gabaliukais, tad šiuo atveju akmenys gal pirmą kartą Lietuvos statybos technikos istorijoje, po kelių šimtmečių pertraukos nuo Viduramžių, visu fasadų plotu eksponuoti estetiniais tikslais, o ne slėpti mūro viduje kaip užpildas. Toks fasadų aptaisymas smulkiais akmenukais yra gana retas Lietuvos architektūroje.Levandauskas, V., 2010. Akmens mūras Lietuvos šventovėse. Krikščioniškoji kultūra ir religijotyra. Vytauto Didžiojo Universitetas. Akmenukų skaldą sudaro skaldyti raudoni lauko rieduliai: granitas, jotnio smiltainis, Raudonasis Baltijos porfyras ir Alandų porfyras. Vietomis skalda nubyrėjusi ir užtinkuota maskuojančiu rausvu skiediniu, kuris užteptas tyčia grublėtai, kad imituotų nevienalytę skaldos faktūrą.

Šventoriuje palaidotas iš Kalvių parapijos kilęs kunigas Vytautas Melkūnas (1929–1990).

 Galerija 

 Šaltiniai 

 Nuorodos 

 Vyskupijos informacija

Kategorija:Kaišiadorių rajono bažnyčios
Kategorija:Lietuvos kultūros vertybės: bažnyčios